Document ID: 32006R1448

KOMISSION ASETUS (EY) N:o 1448/2006,
annettu 29 päivänä syyskuuta 2006,
toimenpiteistä ilmailun turvaamista koskevien yhteisten perusvaatimusten täytäntöönpanemiseksi annetun asetuksen (EY) N:o 622/2003 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisistä siviili-ilmailun turvaamista koskevista säännöistä 16 päivänä joulukuuta 2002 annetun Euroopan parlamentin ja neuvoston asetuksen (EY) N:o 2320/2002 (1) ja erityisesti sen 4 artiklan 2 kohdan,
sekä katsoo seuraavaa:
(1)
Asetuksen (EY) N:o 2320/2002 mukaan komission tehtävä on vahvistaa toimenpiteet ilmailun turvaamista koskevien yhteisten perusvaatimusten täytäntöönpanemiseksi kaikkialla yhteisössä. Toimenpiteistä ilmailun turvaamista koskevien yhteisten perusvaatimusten täytäntöönpanemiseksi 4 päivänä huhtikuuta 2003 annettu komission asetus (EY) N:o 622/2003 (2) oli ensimmäinen tällaisia toimenpiteitä sisältänyt säädös.
(2)
Yhteisiä perusvaatimuksia olisi tarkennettava. Erityisesti räjähdysaineilmaisimille (Explosive Detection Systems, EDS) olisi vahvistettava suorituskykyvaatimukset. Tämä ei poista vaatimusta, jonka mukaan tällaisten järjestelmien toimintaa olisi tarkasteltava uudelleen säännöllisesti ja vähintään kahden vuoden välein sen varmistamiseksi, että ne ovat tekniikan kehityksen tasalla. Huomioon olisi otettava myös EDS-laitteiden tuotantomäärät, kustannukset ja saatavuus.
(3)
EDS-laitteiden suorituskykyvaatimukset ja standardin 1 ja standardin 2 mukaisten EDS-laitteiden kuvan laatua koskevat vaatimukset olisi nähtävä ensimmäisenä askeleena kohti tällaisia järjestelmiä koskevien teknisten eritelmien täydellistä yhdenmukaistamista. Niitä olisi mahdollisimman pian täydennettävä standardin 3 mukaisten EDS-laitteiden kuvan laatua koskevilla vaatimuksilla sekä EDS-laitteiden luokittelua, testiolosuhteet mukaan luettuina, koskevilla yhdenmukaistetuilla menettelyillä.
(4)
EDS-laitteiden tavanomainen poistoaika on 7-10 vuotta. Tämä olisi otettava huomioon näiden laitteiden käytöstäpoistamisaikoja määritettäessä.
(5)
Asetuksen (EY) N:o 2320/2002 mukaisesti ja laittomien tekojen ehkäisemiseksi asetuksen (EY) N:o 622/2003 liitteessä vahvistettujen toimenpiteiden pitäisi olla salaisia eikä niitä pitäisi julkaista. Samaa sääntöä sovelletaan myös kaikkiin muutossäädöksiin.
(6)
Asetus (EY) N:o 622/2003 olisi muutettava vastaavasti.
(7)
Tässä asetuksessa säädetyt toimenpiteet ovat siviili-ilmailun turvaamista käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 622/2003 liite tämän asetuksen liitteen mukaisesti.
Liitteen luottamuksellisuuteen sovelletaan mainitun asetuksen 3 artiklaa.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä syyskuuta 2006.

Labels: 7
8
15
1